**П Р А В И Л Н И К**

**ЗА ИЗБОР НА ПАРТИЙНИ ОРГАНИ И**

**НА УЧАСТНИЦИ НА РАЗЛИЧНИТЕ ФОРМИ НА РАБОТА В БСП**

**І. Общи положения.**

Чл. 1 Този правилник е приет в съответствие с чл. 15, ал. 4 от Устава на БСП и урежда правилата за избор на партийни органи и на участници в различните форми на работа в БСП.

Чл. 2 Събранията и заседанията на структурите и органите на партията са редовни, при наличие на кворум, когато присъстват повече от половината им членове (чл.6, ал.1 от Устава на БСП).

Чл. 3 Решенията на партийните организации и органи се вземат с обикновено мнозиство при участието на повече от половината им членове, освен ако в Устава не е предвидено друго (чл. 6, ал. 2 от Устава на БСП).

Чл. 4 Изборът на всички органи на партията е таен. Изключения могат да се допускат в основните партийни организации, в които изборът може да бъде явен по решение на събранието, или за всички други органи – при решения от мнозиство 2/3 от присъстващите на заседанието и при наличието на кворум (чл. 15, ал. 1 от Устава на БСП).

Чл. 5 Всеки член, участващ в избора, има право на eдин глас.

Чл. 6 Не се допуска упълномощаване за представляване на членове на партийните организации и органи и гласуване чрез писма.

**ІІ. Правила за тайно и явно гласуване.**

Чл. 7 Тайното гласуване се извършва чрез предварително утвърдена от събранието или органа бюлетина, която отговаря на изискванията за запазване тайната на вота.

7.1. В бюлетината за гласуване се вкючват всички кандидати, които отговарят на изискванята и се подреждат по азбучен ред.

7.2. Гласуването се извършва само с положителен вот чрез предварителено утвърден символ (О; Х; V).

7.3. За всеки вид избор в бюлетината е посочен максималния числен състав, за който може да бъде гласувано.

Чл. 8. При явно гласуване се гласува със „за”, „против” и „въздържал се”. За избран се счита кандидатът получил гласове „за“ от повече от половината плюс един от участвалите в гласуването при наличието на кворум.

**III. Отчитане на резултатите от тайното гласуване.**

Чл.9. При проведеното гласуване за избрани се считат кандидатите получили най-голям брой гласове, но не по-малко от половината плюс един от гласувалите при наличие на кворум.

Чл.10 За недействителни се считат бюлетините, когато:

- е гласувано за повече кандидати от определения числен състав;

- са разкъсани изцяло;

- са зачертани изцяло;

- не са по установения образец от изборната комисия;

- няма отбелязан вот.

10.1. Недействителните бюлетини се отчитат в общия брой на участвалите в гласуването.

Чл.11. Когато при избор на председатели на ОПО, ОбС (РС, ГС), ОблС и председатели на ОбКК, РКК, ГКК и ОПКК, никой от кандидатите не е получил повече от половината плюс един от гласове, то се провежда балотаж, в който участват първите двама кандидати, получили най-много гласове. За избран се счита кандидатът получил повече гласове в съответствие с чл.9 от Правилника.

Чл.12. Ако след проведено тайно гласуване за избор на колективни органи:

- членове на общински, районни, градски и национален съвет;

- изпълнителни бюра на ОПО, ОбС, РС, ГС и НС;

- членове на общински, районни, градски и общопартийна контролна комисия;

- оперативни бюра на ОбКК, РКК, ГКК и ОПКК,

са избрани по-малко членове, отколкото е предварително утвърденият състав на органа, се провежда второ тайно гласуване при условията на чл. 9 от Правилника или кандидатите се утвърждават по вишегласие до попълване състава на органа. Органът взема решение за утвърждаване по вишегласие с явно гласуване при отчитане на резултатите от проведения таен вот и наличие на кворум на органа, който избира.

12.1. Ако и след второто гласуване останат незаети места по решение на органа се прегласува общия числен състав, който се ограничава до броя на избраните кандидати.

12.2. При провеждане на второ тайно гласуване листата се формира от един път и половина броя на незаетите места подредена по низходящ ред спрямо получените гласове от първото гласуване.

12.3. Ако двама или повече кандидати са получили равен брой гласове се провежда отделно гласуване между тях или се прегласува числения състав на органа. Организацията или органът взема решение за начина на гласуване - тайно или явно.

Чл.13 При отпадане на членове от съставите на ОбС (РС) и ОбКК (РКК) съгласно чл. 23 ал.3/, членове на ГС и ГКК съгл. чл.25 ал.3 от Устава, членове на НС и ОПКК чл.32, ал.3 от Устава същите попълват съставите си с нови членове по реда на подреждането им по вишегласие при избирането им на конференциите /общото събрание/ .

13.1. Ако броят на отпадналите членове е повече от 1/3 от състава на органа, се провежда нов избор от конференцията (общото събрание) за допълване на съставите им.

Издигането на новите кандидати за членове на общински, районни и градски съвети се прави от ОПО или с писмено мотивирано предложение подкрепено от не по-малко от 20 делегати на съответната конференция /общо събрание.

13.2. Със свое решение конгресът, общинските /районните, градските конференции, общите събрания могат да намаляват съставите си с броя на отпадналите членове.

Чл.14. Делегатите на общински, районни, градски конференции и делегатите на конгреса се избират с тайно или явно гласуване по предварително определена норма на представителство и с решение на съответната конференция (общо събрание) при спазване на разпоредбите на Устава и настоящия Правилник и въз основа на данните от Регистъра за членовете на БСП.

14.1. Делегати на общинската (районна) и градска конференция, отпаднали поради законова несъвместимост на партийното членство, отказ от членство, преминаване в друга партия, трайно напускане на страната, болест или смърт, се заменят от ОПО по реда за избор на делегати (чл.22/7) и чл.26 /6/от Устава

14.2. Делегати на Конгреса, отпаднали поради законова несъвместимост на партийното членство, отказ от членство, преминаване в друга партия, трайно напускане на страната, болест или смърт, се заменят от партийната организация по реда за избор на делегати на Конгреса (чл.31 /12) от Устава.

Чл.15. Делегираните представители в НС, ОблС, ОбС (РС) ГС на БСП се избират с тайно или явно гласуване. Решението за начина на гласуване се взема от делегатските съвещания. За избарн се счита кандидатът получил повече от половината плюс един от гласовете при наличие на кворум.

15.1. В рамките на мандата делегираните представители могат да бъдат заменяни при отпадане на обстоятелства, които са основание за определянето им като такива. Смяната се утвърждава на първото следващо заседание на Общинска, районна или градска конференция (общо събрание) Чл. 23 /2/, чл.27/2/ или конгресът /чл. 32/4/ от Устава.

15.2. Ако конференцията /общото събрание / или конгресът не утвърдят избора на нов делегиран член, то съответният орган /ОбС, РС, ГС, НС/ със свое решение възлага на делегатското съвещание да проеведе нов избор и да го внесе за утвърждаване на следващото заседание на конференцията (общо събрание) или конгреса.

**IV. Изисквания към кандидатите за изборни длъжности в БСП.**

Чл. 16. Кандидатите за изборни длъжности на общинско, районно, градско и областно ниво трябва да имат не по-малко от една година партиен стаж. Кандидатите за Национален съвет и ОПКК трябва да имат не по-малко от две години партиен стаж.

Чл.17. Когато член на местен и/или национален орган на партията, който редовно е уведомен отсъства повече от четири поредни редовни заседания без уважителна причина отпада от състава му и на негово място влиза следващият от резервния списък.

Чл. 18. Председателите на Общински, районни, градски и областни съвети не могат да се избират за повече от два последователни пълни мандата. Това ограничение не се отнася в случаите, когато има решение на НС на БСП за общинска партийна организация под 150 члена.

18.1. При предсрочно прекратяване на мандат същият социалист не може да бъде избиран отново за председател на общински, районен, градски и областен председател на БСП преди изтичането на текущия мандат и не по-рано от една година след прекратяването.

Чл. 19. Изборите на ръководства на хоризонталните структури - обединения на младежите, на жените и на ветераните в партията, както и ръководствата на идейно-политически и професионално-творчески партийни структури се извършва въз основа на настоящия Правилник и Правилата им за работа.

IV.Преходни и заключителни разпоредби

Чл. 20. Настоящият правилник е приет на заседание на НС на БСП на 10 юни 2018 г.

Чл. 21. Правилникът влиза в сила от датата на приемането му.

(Приет с решение на НС на БСП

от 10 юни 2018 г.)